Roserne til de danske VM-guldvindere og træner Nikolaj Jacobsen vil ingen ende tage ovenpå søndagens håndboldtriumf.

De danske VM-guldvindere i håndbold har det seneste døgn været på alles læber. Spillere og trænere er blevet rost i store vendinger i både danske og udenlandske medier efter deres suveræne sejr i VM-finalen over Norge. Også i Aalborg Håndbold glæder man sig over successen hos det danske herrelandshold. Her kan man selv tillade sig at tage en lille del i VM-triumfen, idet Aalborg har været med til at udvikle den danske landstræner, Nikolaj Jacobsen, som træner. Nikolaj Jacobsen stod i spidsen for aalborgenserne fra 2012 til 2014, men Aalborg Håndbolds direktør, Jan Larsen, havde ikke forudset, at Nikolaj Jacobsen i dag ville stå som træner for verdens bedste håndboldlandshold. - Da vi ansatte Nikolaj Jacobsen i 2012 havde jeg nok ikke lige set den trænerkarriere. Han har jo vundet i Danmark, i Tyskland og er nu blevet verdensmester. Han er et trænertalent udover det sædvanlige. Han må jo også være verdens bedste håndboldtræner, siger Jan Larsen. Hør, hvad Jan Larsen siger om Nikolaj Jacobsen i videoen herunder. Artiklen fortsætter under videoen. Taktisk overlegen I dag er Jan Larsen dog på ingen måde overrasket over, at Nikolaj Jacobsen har opnået de resultater, som han har. Landstrænerens evner foran taktikbrættet er noget helt særligt, ifølge Aalborg-direktøren. - Han er god til at skabe en god harmoni i en trup. Han er de andre trænere taktisk overlegne. Han er hele tiden på forkant med at sige, at nu gør vi det og det og det. Den måde, han i semifinalen og finalen satte det taktiske oplæg, det var unikt. Og det kræver en træner i absolut verdensklasse, lyder det fra Jan Larsen. Nikolaj Jacobsen vandt guld i sin første sæson i spidsen for Aalborg Håndbold. Efter tiden i det nordjyske flyttede Jacobsen til den tyske storklub Rhein-Neckar Löwen, hvor det er blevet til to tyske mesterskaber og en pokaltitel. Håber på flere nordjyske håndboldspillere Med det historiske resultat til de danske håndboldherrer håber Aalborg-direktøren, at flere unge mennesker får interessen for harpikskuglen. - Jeg håber da, at interessen for herrehåndbold ikke bliver mindre. Og så håber jeg også, at der er mange små purker rundt omkring i det danske land, som måske kan få lyst til at blive den nye Mikkel Hansen, så vi også får bredden med omkring herrehåndbolden. Vi håber, at vi kan få en virkning rundt omkring i hallerne med masser af tilskuere det næste stykke tid, siger Jan Larsen. Allerede på lørdag kan direktøren krydse fingre for, at Aalborg kan lukrere på den store håndboldinteresse, når Aalborg hjemme tager imod GOG. Hør, hvad Jan Larsen siger om Nikolaj Jacobsens start i Aalborg håndbold i videoen herunder.